KOMMISSIONENS BESLUTNING af 20. december 1995 om reglerne for tekniske og videnskabelige foranstaltninger vedrørende bekæmpelse af klassisk svinepest og om EF-tilskud hertil (Den franske og nederlandske udgave er autentisk) (Tekst af betydning for EØS) (96/23/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 20, og

ud fra følgende betragtninger:

Klassisk svinepest er en ondartet infektionssygdom hos svin, som skaber handelsskranker for levende svin, svinekød og visse svinekødsprodukter;

der forekommer stadig klassisk svinepest i nogle af EF's områder;

EF har efter Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse, vedtaget foranstaltninger med henblik på udryddelse af klassisk svinepest i EF;

EF træffer med henblik herpå tekniske og videnskabelige foranstaltninger, der er nødvendige for at sikre, at de gældende EF-forskrifter tager hensyn til udviklingen i husdyrproduktionssystemer og udviklingen af nye diagnosticeringsmetoder;

der bør som led i dette gives et EF-tilskud til tekniske og videnskabelige foranstaltninger vedrørende de epidemiologiske aspekter af klassisk svinepest;

der er materiale og data, som blev indsamlet under de nylige udbrud af klassisk svinepest i Belgien, til rådighed for yderligere analyse;

Belgien tog initiativ til at foretage en omfattende undersøgelse med brug af materiale og oplysninger indsamlet under udbruddene af klassisk svinepest i 1993 og 1994;

i henhold til bilag II til direktiv 80/217/EØF har Belgien et nationalt svinepestlaboratorium, som er ansvarligt for diagnostiske metoder, og som ligger i Bruxelles; EF-referencelaboratoriet for klassisk svinepest, der er etableret i henhold til samme direktivs bilag VI, ligger i Hannover, Tyskland;

der bør gives EF-tilskud til Belgiens nationale svinepestlaboratorium, så det kan foretage videre tekniske og videnskabelige undersøgelser;

i henseende til tilsyn bør artikel 8 og 9 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (4), senest ændret ved forordning (EØF) nr. 2048/88 (5), finde anvendelse;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Med henblik på at sikre, at EF-forskrifterne for bekæmpelse af klassisk svinepest hos svin, der holdes i forskellige driftssystemer, er baseret på de bedste foreliggende tekniske og videnskabelige oplysninger, træffer EF de fornødne foranstaltninger for at bestemme betydningen af epidemiologiske data fra nylige udbrud af klassisk svinepest og udviklingen i diagnosticeringsmetoder.

2. De foranstaltninger, der skal gennemføres, omfatter en undersøgelse af:

a) epidemiologi, navnlig spredning af klassisk svinepestvirus ved indsætning på svinebedrifter

b) diagnosticeringsmetoder for at påvise tidlig infektion hos svin, der eksponeres for klassisk svinepestvirus.

Artikel 2

EF giver Belgien tilskud til de tekniske og videnskabelige undersøgelser, der skal foretages af det nationale referencelaboratorium for klassisk svinepest, der er placeret på det nationale institut for veterinær forskning i Uccle.

Artikel 3

1. Det nationale referencelaboratorium for klassisk svinepest i Belgien har de opgaver og forpligtelser, som omhandles i artikel 1, stk. 2.

2. Det i stk. 1 omhandlede laboratorium sender inden den 1. juli 1996 en teknisk midtvejsrapport til EF-referencelaboratoriet for klassisk svinepest. Rapporten skal indeholde oplysninger om gennemført arbejde og opnåede resultater i forbindelse med denne beslutning.

Artikel 4

EF-tilskuddet er på højst 25 000 ECU for perioden fra den 1. januar til den 31. december 1996 til personale, dyr og reagenser.

Artikel 5

EF-tilskuddet udbetales som følger:

- 70 % som forskud på Belgiens anmodning

- resten efter forelæggelse af tekniske og finansielle bilag. Bilagene skal forelægges inden den 1. marts 1997.

Artikel 6

Artikel 8 og 9 i forordning (EØF) nr. 729/70 finder anvendelse med de fornødne ændringer.

Artikel 7

Denne beslutning er rettet til Kongeriget Belgien.

Udfærdiget i Bruxelles, den 20. december 1995.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 19.

(2) EFT nr. L 168 af 2. 7. 1994, s. 31.

(3) EFT nr. L 47 af 21. 2. 1980, s. 11.

(4) EFT nr. L 94 af 28. 4. 1970, s. 13.

(5) EFT nr. L 185 af 15. 7. 1988, s. 1.